hy hy hy hy hy hy hy hy hy hy hy hy hy hy hy hy hy ru hy hy ceb hy en ko hy hy hy hy hy hy hy hy hy hy hy hy hy hy hy hy hy hy es hy es es tr en en hy hy hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
ՊՆ որոշումից հետո հարյուրավոր զինծառայողներ լքել են խաղաղապահ զորամասը | Forrights.am
Անառողջ ու լարված մթնոլորտ է ստեղծվել ՀՀ Զինված ուժերի N զորամասում, որը մինչև վերջերս տեղակայված էր մայրաքաղաքում: Պայմանագրային զինծառայողներով համալրված զորամասի մեր աղբյուրները հայտնում են, որ ավելի քան 400 զինծառայող ազատվել է ծառայությունից կամ հրամանատարությանն այդպիսի խնդրանքով զեկուցագիր է ներկայացրել:
Բանն այն է, որ այս տարվա օգոստոսի 1-ից խաղաղապահ առաքելություն իրականացնող զորամասը դուրս է բերվել Երևանից ու տեղակայվել մերձակա քաղաքներից մեկում: Հայտնի է, որ այս զորամասում հիմնականում ծառայում են երևանցիներ, Արարատի, Արագածոտնի ու Արմավիրի մարզի բնակիչներ: Եթե Երևանի բնակիչները տրանսպորտային խնդիր չեն ունեցել, մարզի բնակիչ զինծառայողները նախկինում մայրաքաղաք են հասել մարզային երթուղայիններով:
Պաշտպանության նախարարության որոշումը` տեղափոխել զորամասը, լուրջ դժգոհություններ է առաջացրել զինծառայողների շրջանում: Զորամասի գտնվելու վայրի հեռվանալու պատճառով մեծացել են զինծառայողների ֆինանսական ծախսերը: Միայն տաքսիներով կամ սեփական մեքենաներով է հնարավոր տեղ հասնել:Արդյունքում`աշխատանքը խաղաղապահ գնդում շատերի համար դարձել է վնասաբեր: Ծառայությունը լքելուց առաջ զինծառայողներն այս հարցով դիմել են զորամասի նոր հրամանատար գնդապետ Արտակ Տոնոյանին.
«Կառավարությունում չե՞ն մտածում, թե քանի ընտանիք է սոված մնալու: Մենք տուն ենք գնալու մեր երեխաներին ի՞նչ ասենք, ինչու չենք կարողանում հաց առնել: Նախարարն ու վարչապետը էս հարցի պատասխանը ունե՞ն»,- հարց են բարձրացնում զինծառայողները: Խաղաղապահ զորամասը Երևանից հանելու մասին խոսակցությունները շրջանառվում էին տարիներ շարունակ, բայց փաստացի դա տեղի ունեցավ հեղափոխությունից ու նախարարի փոփոխությունից հետո:
Հետաքրքրական մեկ փաստ` սա այն զորամասն է, որի զինծառայողները Թավշյա հեղափոխության օրերին միացել էին ժողովրդին: Զինծառայողների ակցիան հեղափոխական շարժմանը մեծ կշիռ հաղորդեց: ՀՀԿ-ական իշխանությունը փորձ էր արել խաղաղապահ գնդի զինծառայողներին ներգրավել քաղաքական պրոցեսներում: Ոստիկանությունը մուտք էր գործել զորամաս՝ զինծառայողների հետ հատուկ վարժանքներ անցկացնելու, նպատակ ունենալով արտակարգ դրություն հայտարարելուց հետո խաղաղապահ զորքն օգտագործել: Զինծառայողները կտրականապես հրաժարվել էին դուրս գալ ժողովրդի դեմ ու բաց ձեռքերով միացել էին հեղափոխությանը:
Փաստորեն, նոր իշխանությունը աշխատանքային անտանելի պայմաններ ստեղծելով` գործազրկության դրդելով է շնորհակալ լինում զինծառայողներին: Հենց այսպիսին է մեր զրուցակից զինծառայողների համոզմունքը: Զորամասի մեր աղբյուրը տեղեկացնում է, որ խաղաղապահ զորամասի տարածքը վաղուցվանից պատկանում է Գլենդել Հիլզ կազմակերպությանը: Պաշտպանության նախարարությունն ամեն տարի կլորիկ գումար է վճարել որպես վարձակալության գումար: Զորամասը տեղափոխելու իրական նպատակներից մեկն էլ ֆինանսական այս պարտականությունից ազատվելն է:
Զինծառայողները, որոնք կշարունակեն ծառայությունն այս զորամասում, արհեստականորեն ստեղծված հավելյալ դժվարություններ են կրելու: Երևանում բնակարան վարձակալելու նպատակով ամեն ամիս զինծառայողին տրամադրվել է 45 000 դրամ գումար: Զորամասը մայրաքաղաքից դուրս բերելուց հետո այդ գումարը իջեցվելու է մինչև 18 000: Դա օրենքի պահանջն է: Սա հավելյալ մոտիվացիա է, որպեսզի զինծառայողները լքեն ծառայությունը: Սա այն դեպքում, երբ խաղաղապահ զորամասի զինծառայողները Ապրիլյան պատերազմում մեծ դերակատարում են ունեցել: Թե պատերազմի օրերին, թե դրանից հետո տղաները թալիշյան ճակատում հերոսաբար պատերազմել են հակառակորդի դեմ:
Նրանց մեծ մասը պրոֆեսիոնալ է, զինվորական մեծ ու փառավոր ճանապարհ է անցել: Հարց է առաջանում, թե ինչպես են նոր կադրերը լրացնելու այդ փորձը: Խաղաղապահների նորանշանակ հրամանատար Արտակ Տոնոյանն անձնական ու ծառայողական հարաբերությունները խառնել է իրար`ի վնաս զինծառայողների: Նրա նշանակումից հետո սպաների միջև կոնֆլիկտներն ավելացել են: Արտակ Տոնոյանը խաղաղապահ ստորաբաժանման հիմնադիրներից է: Մեր աղբյուրը պատմում է, որ նախկինում ուրիշ զորամաս տեղափոխվելուց հետո բազմիցս փորձել է կրկին ստանձնել այս զորամասի հրամանատարությունը: Սակայն սպաներից ու պայմանագրայիններից շատերը դիմադրել են` ստորագրահավաքով պահանջել ղեկավարությունից հրաժարվել այդ նշանակումից:
Երբ զորամասի հրամանատար էր Արթուր Սիմոնյանը, Արտակ Տոնոյանը փորձել է զինծառայողների շրջանում ստորագրահավաք կազմակերպել ընդդեմ նրա ու պաշտոնանկ անել: Նրա կողքին որևէ մեկը չի կանգնել և ծրագիրը տապալվել է: Հիմա, վերադառնալով խաղաղապահ զորամաս, Արտակ Տոնոյանը վրեժխնդիր է լինում իր ընդդիմախոսներից. «Տոնոյանն ասում ա` ստորագարահավաք էիք անում, որ ես հետ չգայի, հիմա դա սաղիդ դեմն եմ դնելու: Սաղիդ ցրելու եմ, նոր զորք եմ հավաքելու»,- պատմում են զինծառայողները:
Արտակ Տոնոյանի նշանակումից հետո պայմանագրայիններին պարտադրվում է կրել հայկական արտադրության անորակ ճտքակոշիկներ: Այս հարցը նախկինում ազատ էր թողնված: Իրեն միջոցներով զինծառայողները գնում էին գերմանական ճտքակոշիկներ, որոնք ոչ միայն հարմար են ծառայության մեջ, այլև չեն վնասում ոտքերը: Եղել են հիվանդություն ունեցող զինծառայողներ, որոնց հենց այս պահանջն է ստիպել դուրս գալ ծառայությունից:
Պաշտպանության նախարարության մամուլի խոսնակ Արծրուն Հովհաննիսյանը forrights.am-ի հետ զրույցում հաստատեց զորամասի տեղափոխման մասին լուրը: Նա ուռճացրած տվյալ է համարում այն, որ զորամասից 400 զինծառայող է հեռացել: Նրա պնդմամբ այդ թիվը մոտ 120 է.
«Զորամասերի մշտական տեղակայման վայրի փոփոխությունը պետական գաղտնիք է: Կարող եմ ասել, որ մենք հաճախ մեր զորամասերը ըստ անհրաժեշտության կարող ենք տեղափոխել հարավից հյուսիս, արևելքից արևմուտք: Դրանից ընդհանրապես մեր մարտունակությունը չի տուժում»,- ասաց Հովհաննիսյանը: Պետական գերատեսչությունը, հավանաբար, հույս է տածում, որ տեղակայման նոր վայրից զորամասը կհամալրեն նոր զինծառայողներ: Հատկապես, որ Խաղաղապահ զորքերում ծառայությունը գրավիչ է` Աֆղանստանում կամ Կոսովոյում խաղաղապահ առաքելությունների մասնակիցները գումարային մեծ եկամուտներ են ստանում:
Հովհաննիսյանի խոսքից պարզ է դառնում, որ նախարարությունը գումարային հավելյալ փոխհատուցում ճանապարհածախսի կամ բնակարանային վճարի մասով չի տրամադրելու. «Միայն օրենքի սահմաններում»:
Այս պատմությունը մի շարք մտահոգիչ հարցեր է առաջացնում: Ֆինանսական տնտեսումներով տարված Կառավարությանը ոչ միայն խաչ է քաշում զինծառայողների անձնական պլանների վրա, այլև բացասական վերաբերմունքի է արժանացնում փորձառու և հմուտ զինծառայողներին:
Նախորդ նյութըԶինծառայողի առեղծվածային մահը. ռեժիսոր Արամ Շահբազյանը ներկա է եղել իր օպերատորի դիահերձմանը
Հաջորդ նյութը«Նման դաժանության ոստիկանները չէին գնա առանց հրամանի». Մարտի 1-ին տուժածները հակադարձում են Ռոբերտ Քոչարյանին
Ադրբեջանի զինուժը կրակել է հայկական դիրքերի ուղղությամբ, կրակը լռեցված է. ՊՆ
Հայտարարություն ՀՀ-ում վարժական հավաքների իրականացման ընթացքում խախտումների վերաբերյալ
«Հայաստանը մեծ արվեստագետ կորցրեց». վերջին մարտերում զոհված 19-ամյա Արենից հուշը նրա գեղանկարներն են
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Ադրբեջանի զինուժը կրակել է հայկական դիրքերի ուղղությամբ, կրակը լռեցված է. ՊՆ
Փաշինյանը մեկնել է Պրահա․ հանդիպումներ կունենա Էրդողանի և Ալիևի հետ
Edit with Live CSS
Write CSS OR LESS and hit save. CTRL + SPACE for auto-complete.